 NA PETER MBURU HUKU serikali ikielezea matumaini ya kupungua kwa bei ya vyakula kufuatia mvua iliyonyesha nchini, ripoti ya hivi punde ya Shirika la Kitaifa Kuhusu Takwimu (KNBS) yaonyesha bei zingali juu. Kulingana na ripoti hiyo iliyotathmini bei za vyakula tangu Januari, bei za unga wa mahindi, sukari, maharagwe, nyama, vitunguu na unga wa ngano zilikuwa juu kuliko ilivyotarajiwa. Hii ni kinyume na matarajio ya wengi ikizingatiwa kuwa wakulima nchini wameanza kuvuna mazao mbalimbali ya chakula. Bei ya unga wa mahindi, chakula kinachotegemewa na raia wengi nchini pia ilipanda kwa asilimia 15.5 tangu Januari, kutoka Sh184.59 kwa pakiti ya kilo mbili hadi bei ya wastani ya Sh213.26. Maharagwe, pia imepanda bei kwa zaidi ya asilimia 11 tangu Januari, ingawa bei imekuwa ikishuka tangu Julai. Kilo moja ya maharagwe mwezi uliopita iligharimu Sh185.27 kutoka Sh166.67 Januari. Sukari huenda ni miongoni mwa bidhaa ambazo bei yake imepanda kwa viwango vya juu zaidi mwaka huu, huku kilo moja ikigharimu asilimia 37.6 zaidi ya ilivyokuwa mwaka 2022. Kwa sasa, sukari inauzwa kwa bei ya wastani ya Sh218.25 katika baadhi ya maduka makubwa nchini. Baadhi ya viwanda vinavyosaga miwa vimefungwa kwa sababu ya uhaba wa bidhaa hiyo. Kadhalika, hatua ya serikali ya kuagiza sukari kutoka nje ya nchi pia imeathiri baadhi ya viwanda. Hii imefanya bei ya sukari kupanda hata zaidi. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  